32010R0114
L 037/12
SLUŽBENI LIST EUROPSKE UNIJE
UREDBA KOMISIJE (EU) br. 114/2010
od 9. veljače 2010.
o izmjeni Uredbe (EZ) br. 2229/2004 u pogledu roka odobrenog EFSA-i za dostavu stajališta o nacrtima izvješća o pregledu za aktivne tvari za koje postoje jasni pokazatelji da nemaju štetnih učinaka
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno drugi podstavak njezinog članka 8. stavka 2.,
budući da
(1)
U skladu s člankom 24.b Uredbe Komisije (EZ) br. 2229/2004 od 3. prosinca 2004. o propisivanju detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ (2), ako postoje jasni pokazatelji da je moguće očekivati da neka aktivna tvar nema nikakvih štetnih učinaka na zdravlje ljudi ili životinja ili na podzemne vode ili bilo kakvog neprihvatljivog utjecaja na okoliš, ta se tvar treba uvrstiti u Prilog I. Direktivi 91/414/EEZ bez prethodnog savjetovanja s EFSA-om.
(2)
U slučaju kada je aktivna tvar uvrštena u skladu s člankom 24.b Uredbe (EZ) br. 2229/2004 bez prethodnog savjetovanja s EFSA-om, članak 25.a te Uredbe predviđa da EFSA mora dostaviti svoje stajalište o nacrtu izvješća o pregledu najkasnije do 31. prosinca 2010.
(3)
S obzirom na broj aktivnih tvari koje su uvrštene u skladu s člankom 24.b Uredbe (EZ) br. 2229/2004, potrebno je EFSA-i omogućiti više vremena za dostavu stajališta. Za dotične tvari postoje jasni pokazatelji da nemaju štetnih učinaka. Uzimajući u obzir navedene činjenice, primjereno je produljiti rok unutar kojeg EFSA mora dostaviti svoje stajalište do 31. prosinca 2012.
(4)
Uredbu (EZ) br. 2229/2004 bi trebalo stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U članku 25.a Uredbe (EZ) br. 2229/2004, riječi „31. prosinca 2010.” zamjenjuju se riječima „31. prosinca 2012.”.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. veljače 2010.